Ανακοίνωση της Επιτροπής σύμφωνα με το άρθρο 2 της απόφασης 85/71/ΕΟΚ της Επιτροπής, της 21ης Δεκεμβρίου 1984, σχετικά με τον κατάλογο των χημικών ουσιών που κοινοποιούνται δυνάμει της οδηγίας 67/548/ΕΟΚ του Συμβουλίου περί προσεγγίσεως των νομοθετικών, κανονιστικών και διοικητικών διατάξεων που διέπουν την ταξινόμηση, συσκευασία και επισήμανση επικίνδυνων ουσιών

(2000/C 72/02)

ELINCS

(Ευρωπαϊκός κατάλογος κοινοποιημένων χημικών ουσιών)

ΕΠΕΞΗΓΗΜΑΤΙΚΟ ΣΗΜΕΙΩΜΑ

Ο ευρωπαϊκός κατάλογος κοινοποιημένων χημικών ουσίων (ELINCS) δημοσιεύεται δυνάμει της απόφασης 85/71/ΕΟΚ της Επιτροπής(1) και περιέχει όσες χημικές ουσίες κοινοποιήθηκαν στην Κοινότητα έως τις 30 Ιουνίου 1995 σύμφωνα με το άρθρο 7 της οδηγίας 67/548/ΕΟΚ του Συμβουλίου(2) (στο εξής "οδηγία"). Ο κατάλογος προβλέπεται να ενημερώνεται σε ετήσια βάση.

Κάθε λήμμα του καταλόγου αντιστοιχεί σε μία χημική ουσία, για την οποία όμως μπορεί να υποβάλλονται ένας ή περισσότεροι φάκελοι από διαφόρους εισαγωγείς ή/και παραγωγούς.

Για κάθε ουσία δίδονται τα ακόλουθα στοιχεία, εφόσον παρουσιάζουν ενδιαφέρον και δεν είναι εμπιστευτικά.

α) Αριθμοί

Αριθμός CE: αριθμός που δίδεται από την Ευρωπαϊκή Επιτροπή.

Αριθμοί φακέλου: προηγείται ο αριθμός του πρώτου φακέλου που παρελήφθη σε οποιοδήποτε κράτος μέλος για την εκάστοτε ουσία, ακολουθούμενος από όλους τους άλλους αριθμούς, φακέλου.

Ο αριθμός φακέλου παρουσιάζει την εξής εικόνα: xx - xx - xxxx. Τα δύο πρώτα ψηφία εμφαίνουν το έτος κοινοποίησης, τα δύο επόμενα το κράτος μέλος στο οποίο κοινοποιήθηκε η ουσία και τα τέσσερα τελευταία τον αριθμό του φακέλου με τη χρονολογική σειρά παραλαβής στην εκάστοτε χώρα. Οι κωδικοί των κρατών μελών έχουν ως εξής: 01: Γαλλία, 02: Βέλγιο, 03: Κάτω Χώρες, 04: Γερμανία, 05: Ιταλία, 06: Ηνωμένο Βασίλειο, 07: Ιρλανδία, 08: Δανία, 09: Λουξεμβούργο, 10: Ελλάδα, 11: Ισπανία, 12: Πορτογαλία, 13: Φινλανδία, 14: Αυστρία, 15: Σουηδία.

β) Ταυτοποίηση της ουσίας

Σύμφωνα με το παράρτημα της απόφασης 85/71/ΕΟΚ, κάθε ουσία αναγνωρίζεται με τις εμπορικές της ονομασίες και τη χημική της ονομασία ή μόνο με τις εμπορικές της ονομασίες εάν η αρμόδια αρχή δεχτεί αίτημα του κοινοποιούντος να παραμείνει εμπιστευτική η χημική ονομασία για λόγους επαγγελματικού απορρήτου. Με βάση το παραπάνω εδάφιο, για κάθε ουσία δίδονται στον κατάλογο τα ακόλουθα στοιχεία ταυτοποίησης:

Εμπορικές ονομασίες: όλες οι εμπορικές ονομασίες με τις οποίες διακινείται στην κοινοτική αγορά η εκάστοτε ουσία.

Χημική ονομασία: είναι κατά κανόνα η ονομασία της ουσίας σύμφωνα με τους κανόνες της διεθνούς ένωσης καθαρής και εφαρμοσμένης χημείας (IUPAC). Εάν δεν είναι δυνατή η ακριβής ονοματοδοσία της ένωσης (π.χ. όταν η ουσία δεν είναι επακριβώς ορισμένη), δίδεται μια ονομασία σύμφωνα με τους κανόνες ταυτοποίησης τέτοιων ουσιών στον ευρωπαϊκό κατάλογο των χημικών ουσιών που κυκλοφορούν στο εμπόριο (EINECS)(3). Μερικές χημικές ονομασίες που περιέχονται στην τέταρτη δημοσίευση του ELINCS(4) τροποποιήθηκαν σύμφωνα με την κοινοποίηση και τους κανόνες ονοματολογίας της IUPAC.

Από την τέταρτη δημοσίευση του ELINCS και μετά, οι αρχές οι αρμόδιες για την κοινοποίηση νέων χημικών ουσιών συμφώνησαν να τροποποιήσουν τους κανόνες ταυτοποίησης μειγμάτων για να αποφεύγονται οι ανακολουθίες με τους κανόνες EINECS και για να διευκολύνονται οι κοινοποιούντες. Η αλλαγή αυτή δεν θα επηρεάσει τις απαιτήσεις κοινοποίησης.

Σύμφωνα με τους νέου κανόνες:

- λήμμα ELINCS θα θεωρείται ως (μεμονωμένη) ουσία όταν το κύριο συστατικό απαντά σε περιεκτικότητα 80 % τουλάχιστον [SNIF(5), υποδιαίρεση 1.1.0: μείγμα "όχι"]. Η ουσία καταχωρίζεται στον ELINCS με την ονομασία της (μεμονωμένης) ουσίας μόνο,

- λήμμα ELINCS θα θεωρείται ως μείγμα όταν το κύριο συστατικό απαντά σε περιεκτικότητα μικρότερη από 80 % (SNIF, υποδιαίρεση 1.1.0: μείγμα "ναι"). Καταχωρίζονται στον ELINCS όλα τα συστατικά που απαντούν στο μείγμα σε περιεκτικότητα 10 % τουλάχιστον.

Ελλείψει ενδείξεων περί του αντιθέτου, τα δευτερεύοντα συστατικά και οι προσμείξεις δεν αναφέρονται στον ELINCS. Οπωσδήποτε, πάντως, εμφαίνονται και στα στοιχεία ταυτοποίησης, εφόσον συμβάλλουν σημαντικά στην ταξινόμηση της ουσίας.

Οι νέοι κανόνες εφαρμόστηκαν σε όλες τις κοινοποιήσεις και τα δελτία κοινοποιήσεων από την τέταρτη δημοσίευση του ELINCS και εντεύθεν. Διενεργείται συστηματική εξέταση όλων των εγγραφών στο ELINCS.

γ) Ταξινόμηση

Πρόκειται για ταξινόμηση της εκάστοτε ουσίας σύμφωνα με το παράρτημα I της οδηγίας.

Η υποδιαίρεση αυτή συμπληρώνεται εάν η ουσία έχει αποκτήσει εναρμονισμένη ταξινόμηση σε κοινοτικό επίπεδο σύμφωνα με το άρθρο 4 της οδηγίας και η ταξινόμηση αυτή έχει δημοσιευτεί στο παράρτημα I αυτής.

Όταν μια ουσία έχει ταξινομηθεί ως επικίνδυνη χωρίς ακόμη να έχει καταχωριστεί στο παράρτημα I, σημειώνεται αστερίσκος στην εν λόγω υποδιαίρεση.

Σημείωση:

Αναφορικά με την επισήμανση της ουσίας, ανατρέχουμε στους κανόνες που θεσπίζονται στην οδηγία, ιδιαιτέρως δε στα άρθρα 4 και 23 και στο παράρτημα VI (γενική ταξινόμηση και απαιτήσεις επισήμανσης επικίνδυνων ουσιών και παρασκευασμάτων).

(1) ΕΕ L 30 της 2.2.1985, σ. 33.

(2) ΕΕ 196 της 16.8.1967, σ. 1G οδηγία όπως τροποποιήθηκε τελευταία από την οδηγία 1999/33/EΚ (ΕΕ L 199 της 30.7.1999, σ. 57).

(3) ΕΕ C 146Α της 15.6.1990, σ. 1.

(4) ΕΕ C 361 της 17.12.1994, σ. 1.

(5) Summary Notification Interchange Format.

>ΘΕΣΗ ΠΙΝΑΚΑ>